ꞌLige melénala rawé ralámuli napu taꞌchó bajuniga ejtebile alé baꞌwí manígichi,
alué ralámulika machile pe biꞌlepi barko chujkúligo alé,
ꞌlige Esusi oyérame alé bárkochi simíboligo,
ꞌlige Esusi tabilé simíligo alé bárkochi alué ralámuli ꞌyuga.
Aꞌliko regá ꞌnátale:
«¿Kochiena ajtí Esusi?»
ꞌLige jaré barko jsile alé weꞌká riógichi Tibériasika simíbigame.
Alé aꞌbé sébale reꞌlege napu alué weꞌká ralámuli goꞌálige baní napu Esusi cheliera ꞌyálige Onorúgame.
ꞌLige machisáká tabilé ajtigó Esusi ꞌlige alué boꞌné Esusi oyérame,
suwábaga alué ralámuli jímole alé jaré bárkochi ꞌlige simíbale weꞌká riógachi Kapernaumi anilichi Esusi ꞌyamia.
ꞌLige ꞌma seba bajuniga,
alé asale Esusi,
ꞌlige alué ralámulika rukele:
―Mué benírame,
¿chiéniko seba mué jena?
Esúsika nejele:
―Neka ꞌla bijchiá aní,
ꞌémika neꞌchí ꞌyaga eꞌyena ꞌláchigo semáriga bosáligimempá ꞌemi alué banite napu ne ꞌya.
Tabilé ꞌla ju pe goꞌámecho meka goꞌnáliga nochalia.
Goꞌámeka tabilé anáchame ju.
Abé aꞌlá júkuru ꞌyamía alué abé aꞌlá ꞌnátili napu nejí alué rió napu nawá ꞌpa rewagáchika.
Alué aꞌlala ꞌnátili chaꞌpisúká ꞌla nabí mochímala ꞌemi ꞌpa rewagachi.
Alué ꞌnátili abé aꞌlá ju meꞌtigá goꞌame.
Oꞌnó Onorúgameka ꞌwe raꞌsáligá ajtí alué rió ꞌyuga.
ꞌLiko alué ralámulika regá anele:
―¿Chonikiboli ju ramué napurigá ꞌla chaꞌpiboa alué ꞌnátili?
ꞌLige Esúsika regá anele:
―Onorúgameka pe najkíguru napurigá ꞌla bijchígiwa alué rió raꞌichálila napu Onorúgame júlale.
ꞌLige anile alué ralámuli:
―Newágó pe boꞌné aꞌwalílate ꞌnátaga alué nóchali ꞌwe semátiri napurigá ꞌla etéwampá ramué.
Aꞌlígeko ꞌla oyériwa alué mué naꞌtálila.
¿Chuꞌsimi olágó mué?
Moisésika newale bilé nóchali semátiri napurigá narémili nílige alué rijimala ꞌya mochígame.
Alé ꞌwe wakígichi,
Moisesi ꞌyale goꞌame rewagachi nerúgame napu maná anilime nile.
Regá aní ꞌya nerúgame raꞌíchali.
Mué Esúsika,
¿chuꞌsimi olágó?
Esúsika anile:
―Neka ꞌla bijchiá aníguru.
Oká baní nerúkuru rewigáchika sígame.
Napu Moisesi ꞌyáleru alueka pe goꞌame nile.
Uché bilélaka abé najtékame ju.
Ne Oꞌnola Onorúgame ꞌsime ju nejía.
Onorúgame nila baní,
alueka ju alué rió napu rewagáchika nawágame ju ꞌlige alawá ꞌyame ju ralámuli jena wijchimoba mochígame.
ꞌLige ralámulika anele:
―Mué Waꞌlula,
ramué ꞌyawa alué baní senibí rawé.
ꞌLige Esúsika nejele:
―Ne ju alué baní napu alawá nejime ju.
Alué ralámuli napu ꞌla oyera napu aní ne senibí ꞌla iwériga bejtélamala,
tabilé siné eꞌluímala ꞌlige tabilé siné balámumala.
Nobi ꞌémika ꞌláchigo etégó neꞌchí napu newá ne,
abirigáchigo tabilé oyéramala ꞌemi neꞌchí.
Ne Oꞌnola Onorúgame ꞌya neꞌchí nóchali ꞌlige weꞌká ralámuli,
ꞌlige ne ꞌyuga nokísamala alué ralámuli.
Neka tabilé mabúmala alué ralámuli.
Neka ꞌla guꞌírimala alué ralámuli.
Ne rewigáchika nawákuru tase pe napu ne newánili newamia.
Neka ꞌla newamia nawákuru napu najkí alué ne Oꞌnola napu neꞌchí júlale.
Alué ne Oꞌnólaka najkí napurigá tabilé ꞌwesi weꞌkuámala ne alué ralámuli napu ꞌya neꞌchí.
Onorúgameka najkí napurigá ku ꞌla ajánamala napuꞌlige Onorúgame gustisia olachi alué ralámuli.
Ne Oꞌnola Onorúgameka najkí suwábaga alué ralámuli napu ekí oyérame ju neꞌchí napu Onorúgame Inolá ju ne.
Neka ku ajánirimala alué ralámuli napuꞌlige ꞌma guwichí kachi ye gawí.
Alué ralámulika ejperélamala Onorúgame ꞌyuga ꞌpa rewagachi senibí.
ꞌLiko ralámuli jurío Esusi saíla neraga raꞌíchale napugiti boꞌnepi regá aníligame Esusi:
«Ne ju baní rewigáchika nawágame.»
ꞌLige rukigá járiga aꞌbopi anile:
―¿Tacha Esusi ju ye rió,
alué José inolá?
ꞌWe aꞌlá machiame ke ye rió oꞌnola,
ꞌlige ꞌwe aꞌlá machiáa ye rió eyela.
Aꞌlígeko ¿chonigá rewigáchika nawágame koríbeché?
ꞌLige regá nejele Esusi:
―ꞌMa aꞌrewa alieti raꞌicha.
Tabilé ꞌwesi oyéramala neꞌchí tabilé bayésaká Onorúgame alué ralámuli,
alué Onorúgame napu neꞌchí jula ꞌpa rewagáchika,
uchéchigo ku ajánirimala alué ralámuli napuꞌlige seba raweli Onorúgame nawámili gustisia olamia ralámuli.
Regá anime osale alué ralámuli ꞌwe ꞌya napu ruyame nile napu anele Onorúgame:
«Onorúgame benírimili ju suwábaga alué ralámuli.»
Alué napu ꞌla bení Onorúgame raꞌichálila ꞌlige napu ꞌla námaka benime ju,
alué ralámuli júkuru napu neꞌchí oyérame ju.
› Jena tabilé ꞌwesi etiáguru Oꞌnó Onorúgame,
pe necho,
neka napu Onorúgame ajtí aleka nawagámpá.
Pe necho júkuru Onorúgame etégame.
ꞌLa bijchígowa ne raꞌichálila.
Alué ralámuli napu ꞌla oyera neꞌchí raꞌichálila ꞌlige napu ꞌla eꞌwá napu ne nulá,
alueka ꞌla Onorúgame ꞌyuga asimeli júkuru senibí.
Ne júkuru napurigá alué baní aꞌwalí nejime napurigá ꞌla ejperélawa jena gawichí.
Alué baní napu goꞌale alué ꞌemi rijimala ꞌya mochígame,
maná anilime,
alué baní napu goꞌale bilena wakígichi eꞌyéniga tabilé riógichi,
alué banika tabilé ꞌyale iwérali alué ralámuli napurigá sebámala rewagachi.
Ne júkuru alué baní napu ꞌpa rewagáchika nawágame ju,
ꞌlige alué ralámuli napu ꞌla bijchígime ju napu ne ruyé,
alueka ꞌla senibí ejperélamala.
ꞌLige aminabi anele:
―Neka napurigá baní ju,
alué napu rewigáchika nawale.
Bilé rió ye baní goꞌsáká,
senibí niraga bejtélimili júkuru.
Ye banika ne saꞌpala júkuru ꞌlige neka ne boꞌné saꞌpala nejíguru napurigá meꞌliboa ne napurigá ralámuli jena wijchimoba ejperégame buyásimala chátiri bowechi ―alarigá anile Esusi.
ꞌLige ralámuli jurío ꞌwe ayoga raꞌíchale aꞌbópika.
ꞌLige anile:
―¿Churigá boꞌné saꞌpala nejímalabeché ye rió napurigá goꞌmela ralámuli?
Alarigá anile tabiléchigo námalakó napu anile Esusi.
ꞌLige Esúsika aminabi anile:
―Neka ꞌla bijchiá aníguru,
ꞌemi tabilé goꞌsáká ne saꞌpala,
ne napu nawágame ju ꞌpa rewagáchika napurigá rió neraga,
ꞌlige tabilé bajísaká ne elalá,
ꞌliko ꞌemi tabilé Onorúgame Alawala alawégame nímala.
Tabilé ꞌla naꞌtámala Onorúgame ꞌyuga.
Bilé rió napu ne saꞌpala goꞌyame ju ꞌlige ne elalá bajime ju,
alueka ꞌla Onorúgame Alawala nígame ju ꞌlige ꞌla senibí ꞌla Onorúgame ꞌyuga bejtélamala.
(Esúsika pe anigá anile:
«Alué rió napu ꞌla chaꞌpime ju ne raꞌichálila ꞌlige ꞌla eꞌwame ju,
alueka ꞌla Onorúgame ꞌyuga asimela.»)
ꞌLige anile:
―Neka alawá ꞌyámala uchéchigo siné napuꞌlige ꞌemi suwisá.
Regá ꞌsímala ne napuꞌlige seba raweli napuꞌlige Onorúgame wanápachi alué ralámuli chátili ꞌnátame ꞌlige ꞌwe aꞌlá ꞌnátame.
Ne saꞌpala goꞌsáká abé aꞌlá ju meꞌtagá goꞌame goꞌyáa.
Alueka ꞌla bijchiá ꞌla rewagachi sebárime kame.
Abiénachigó abé aꞌlá ju ne elalá bajilia,
alué kame ꞌla bijchiá sebárime ju ꞌpa rewagachi.
Alué napu goꞌá ne saꞌpala ꞌlige napu bají ne elalá,
alueka ꞌla neꞌchí saꞌpálachi asimeli ju ꞌlige neka alué saꞌpálachi asimeli júchigó.
(Yeka regá anime júkuru,
ꞌemi ꞌla oyérasaká neꞌchí,
neka tabilé siné aꞌrémala ꞌemi.
Ne alawálaka ꞌla senibí ꞌla ꞌemi saꞌpálachi asimela.)
Oꞌnó Onorúgame júkuru alawá nejime,
alué ꞌsílekuru neꞌchí jula ꞌpa rewagáchika.
Neka alué alawálate bejtékuru napu ꞌya neꞌchí.
Bilé rió ꞌla oyérasaká neꞌchí,
aꞌlige neka boꞌné alawala ꞌyámala alué rió.
Alarigá ju baní napu rewagáchika nawá.
Tabilé napurigá baní ju napu goꞌale alué israelita ꞌya mochígame,
alué banika napu goꞌale alué ꞌya mochígame tabilé guꞌírale rewagachi moyena.
Bilé rió ꞌla goꞌyame ka ne nila baní,
alueka ꞌla senibí bejtélamala.
Rekó ꞌma mukigé,
uchéchigo siné ku narémala alawá.
(Ye raꞌíchalika regá anime júkuru:
Bilé rió ꞌla eꞌwame Onorúgame raꞌichálila,
alueka ꞌla tabilé injiérnochi simela.)
Alarigá raꞌíchale Esusi napuꞌlige benírile jurío ralámuli alé uꞌtá reꞌobachi «sinagoga» anilime,
alé Kapernaumi anilichi weꞌká riógichi.
Napuꞌlige akesa ye raꞌíchali weꞌká Esusi oyérame,
anile aꞌbopi:
―Asíriga nóchali kame ju ye raꞌíchali beniaa.
Tabilé ꞌwesi námamala.
Esúsika tabilé akele regá raꞌíchachi ye ralámuli,
nobi ꞌláchigo machíleko seꞌwináriga raꞌicha jago alué ralámuli,
ꞌlige regá rukele:
―¿Ya ꞌma guwana rujsúnale ꞌemi tabilé námame kóriká?
¿ꞌMa tabilé oyéranili ꞌemi neꞌchí?
ꞌWe eꞌkarúgame naꞌtálika ne ꞌla ruwichi ye raꞌíchali,
¿chulámalaché ꞌemi neꞌchí etea napuꞌlige reꞌpá rewagachi simichi ne napu asale ne ꞌyabé bajchabé rawé?
Onorúgame Alawala júkuru iwérali nejime napurigá ꞌla semáriga ejperélawa.
Ralámulika tabilé ꞌla semáriga ejperélamala tabilé Onorúgame Alawala ꞌyúgaká.
ꞌLa oyérasaká raꞌíchali napu ne raꞌicha,
aꞌlige ꞌla nílamala ꞌemi alawá napu nejí ne.
Nobi jaré ꞌemi tabiléchigo bijchíginiligó ne raꞌichálila.
Esúsika ꞌla machile napusí oꞌwínale ye nóchali,
chieri ralámuli tabilé bijchígimili ye raꞌíchali ꞌlige ꞌla machílechigó chieri ꞌsímio nejía alué Esusi.
ꞌLige aminabi raꞌíchale Esusi:
―Jaré ꞌemi tabilé bijchíginili ne raꞌichálila,
alekeri anéturu ne ꞌemi ꞌyabé bajchabé rawé tabilé ꞌwesi gainamio neꞌchí oyeria tabilé narésaká Oꞌnó Onorúgame nila iwérali.
ꞌLiko weꞌká Esusi ꞌyuga eꞌyéname ꞌma tabilé aminabi si simíbale Esusi ꞌyuga,
ꞌmáchigo guwana rujsúligame.
ꞌLige Esusi rukele alué makué oká rió Esusi oyérame napu abé gompaniérola nile Esusi ꞌyuga:
―¿ꞌÉmichigó simánili ꞌlige ꞌma aꞌrénili ꞌemi neꞌchí?
ꞌLige Simoni Pégroka regá anele:
―Mué Waꞌlula,
¿chieri ꞌyuga simáwawé ramué?
Mué júkuru napu raꞌíchame ju raꞌíchali napu ꞌla nejkúrame ju napurigá rewagachi sebawa ꞌlige ꞌla Onorúgame ꞌyuga ejperélewa senibí niraga.
ꞌLa bijchígiliguru ramué mué raꞌichálila ꞌlige ꞌla machiáachigó mué ko Onorúgamete wanápurigame napurigá guꞌírimala ralámuli.
ꞌLiko Esusi anele:
―Ne boꞌné wanapa ꞌemi makué oká rió,
ꞌlige ꞌemi bilé tabilé ꞌla ꞌnata,
¡ꞌma riablo naꞌtálila ꞌnátale!
Jurasi olagá anile,
alué napu Simoni Iskariote inolá nile.
Jurásika bilé nile alué makué oká rió Esusi oyérame,
nobi abé iꞌlibékomi ꞌma nejíliru Esusi alué riote napurigá Esusi ꞌma oꞌtoboa alué Esusi saíla mochígichi.